**ПРИМЕРИ ЗА УСТАНОВЯВАНЕ НА НЕРЕДНОСТИ И ПРИЛОЖЕНИ МЕРКИ ЗА БОРБА С ИЗМАМИТЕ**

**Нарушение на принципа за добро финансово управление**

По отношение на девет проекта по Оперативна програма „Иновации и конкурентоспособност (ОПИК) е получен сигнал в Главна дирекция "Борба с организираната престъпност" - МВР, касаещ нарушение на принципа за добро финансово управление по чл. 4, параграф 8, от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета. Във връзка с изпълнението на проектите е установено, че по деветте проекта инвестициите не се използват по предназначение. След проведени оперативно-издирвателни дейности става ясно, че съществува свързаност между всичките бенефициентите по отношение на техните собственици и управители. Освен това 9 проекта са със сходен/ни предмет, място на инвестициите, размер на бюджета, един и същи енергиен одитор и доставчици на дейностите по проекта. Случаят е докладван на Европейската прокуратура, за което с образувано ДП по чл. 321, ал. З, във вр. с ал. 2 от НК във чл. 248а, от НК. В хода на работа е установено, че нанесената щета възлиза на около 12 млн. лева. Организираната престъпна група (ОПГ) се състои от 4 участника.

**Средства от ЕСИФ — злоупотреба със средства на ЕС във връзка с подобряване на енергийната ефективност на микро предприятие**

След получен сигнал за съмнение за измама при усвояване на средства от ЕСИФ във връзка с подобряване на енергийната ефективност на микро предприятие е извършена предварителна проверка по отношение на дружеството – бенефициент, собствениците и управляващите го лица. В резултат на това са установени индикатори, потвърждаващи първоначалните данни: липса на реална дейност, съмнителни финансови операции / получени заеми в значителни суми с неустановен произход на финансовите средства от физически лица/, както и сключване на няколко поред особени залога с обезпечение активи, придобити с финансиране на проекта по оперативната програма. След това е инициирана проверка на компетентен орган, в рамките на която по официален ред са констатирани допълнителни данни, потвърждаващи съмненията за противозаконна дейност – микро предприятието не функционира, придобитите активи по проекта не се използват и са във владение на други лица, не се изпълняват посочените в бизнес плана към проекта цели за подобряване на енергийната ефективност. Всички материали и доклади по случая са предадени на прокуратурата по компетентност.

**Злоупотреби със средства от ЕС във връзка със строителство и закупуване на оборудване на предприятие за производство на малиново вино**

От дирекция „Противодействие на измамите“ при ДФ “Земеделие“ е извършена проверка по повод подадени заявки за плащане от фирма "Х" по мярка 4.2 „Инвестиции и преработка/ маркетинг на селскостопански продукти“ с предмет на инвестицията „Строителство и закупуване на оборудване на предприятие за производство на малиново вино“. От администриращата мярката дирекция са установени извършени, в периода февруари 2014 - ноември 2015г., скрити строително-монтажни работи. Констатацията доказва извършено СМР преди датата на подаване на заявлението за кандидатстване - 18.12.2015г. Първоначално от фирма „Х“ са предоставените строителни книжа с дати: протокол за откриване на строителна площадка и строителна линия от 18.02.2014г., заповедна книга № 8 от 21.03.2014г., актове /образец12/ за дейности, подлежащи на закриване, издадени в периода 10.06.2015 - 10.08.2015г. В същото време сключеният договор между ДФЗ и фирма "Х" за финансова помощ е от 04.01.2017г., което доказва, че всички горепосочени строителни дейности са започнали във времето доста преди подаване на документите за кандидатстване и преди подписването на договора с ДФЗ. С цел изясняване на случая от ДФЗ е отправено запитване до кандидата за констатираните нередности. В получения отговор управителят на фирма "Х" посочва, че е допусната техническа грешка при оформяне на строителната документация на обекта и от фирмата предоставят новия й вариант. След анализ на новопостъпилата документация от служителите на фонда е забелязано, че в същата, всички години свързани с извършените дейности са променени към съвсем друга година-2016г. В хода на проверката от дирекция "Противодействие на измамите" е установено, че строителната дейност на обекта е започнала преди да бъде заплатена таксата на разрешителното за строителство, и не е уведомено по надлежния за това ред РДНСК-Пловдив, съгласно изискванията на ЗУТ. Установени са нарушения от страна на лицата изпълнявали длъжността „гл. архитект“ на община „Y“, които не са спазили процедурите в ЗУТ и са издали разрешение за строеж и удостоверение за въвеждане в експлоатация на обекта. По преписката са установени лица – проектанти, посочени в строителните документи, които декларират, че положените в документите подписи не са техните. Установено е лице, наето от управителя на фирма „Х“ въз основа устна договорка на длъжност „технически контрол“ на обекта, което е изготвило с негово знание и съгласие техническа документация на обекта, в която фигурират изготвени строителни актове с неистински или подправени подписи. Така изготвената документация е представена пред ДФ „Земеделие“ и община „Y“ като доказателство за извършени СМР и съответно получаване на БФП по проекта. Установени са нарушения, които сочат за нередовно и неправилно водене на строителната документация съгласно разпоредбите на ЗУТ. Въз основа на установените при проверката съмнения за измама, включително действията на архитектите, са изготвени сигнали до ВКП и ДНСК за извършване на проверки по НПК и ЗУТ.

**Злоупотреба със средства от ЕЗФРСР във връзка с изграждане на къща за гости**

През 2011г. лицето Х регистрира ЕООД, за производство и търговия със селскостопанска продукция. ЕООД е регистрирано като земеделски производител. За целта са наети масиви собственост на Y. На 13.05.2013г. X е подал Заявлението за подпомагане в РА на ДФЗ, с цел получаване на финансова помощ по мярка 311 на ПРСР, за изграждане на обект „Къща за гости“. ЕООД е заявило приходи от земеделска дейност - предоставени са копия на фактури за продажба на земеделска продукция към дружество с МОЛ Y. С ДФЗ е сключен договор за предоставяне на БФП, подписан от X. Установени са размерът и произходът на средствата за изпълнение на проекта: заем от дружество със собственик и управител Y и лични средства на X. Изпълнител на СМР е ЕООД, собственост на Y. X е подал заявката за плащане. От ДФЗ са изплатени договорените суми на 12.12.2015г. Извършена е проверка на място в обекта, при което е установено, че в обекта се намират лицата X и Z, които живеят на съпружески начала. Към момента няма посетители в обекта. Няма договори с туроператорски фирми. Няма касови апарати. Няма регистър на посетителите. Имотът, върху който е изпълнен проекта е собственост на ЕООД и е закупен през 2013 г. от Y. От обекта не са подавани декларации по ЗМДТ и ЗТ, не е забелязано да функционира и да има посетители. Обектът се ползва от Y и е познат като „Къщата на Y“, а Y и X са роднини. Събраната информация дава основание да се направи извода, че Y е реалният собственик на обекта. Чрез договора с Y за аренда на земя и фактурите за реализирана продукция към дружество на Y, са създадени изкуствени условия за регистрация на ЕООД като земеделски производител. Обектът не е работил по предназначение. След приключване на проверката е подаден сигнал до компетентните съдебни власти. Образувано е досъдебно производство за това, че на 13.05.2013г. са представени неверни сведения пред РА на ДФЗ, за да се получат средства от фондове на ЕС и в резултат на престъпното деяние, на 12.12.2015г. са получени неправомерно парични средства от ЕЗФРСР и от НБ за изграждане на къща за гости по проект финансиран по мярка 311 на ПРСР 2007 – 2013г. – престъпление по чл. 248а, от НК.

**Програма за развитие на селските райони 2007-2013 г. - злоупотреба със средства на ЕС за закупуване на яхта като инвестиция по мярка 4.1. "Развите на рибарските области"**

След подаване на заявка на плащане на инвестиция – ветроходна яхта тип Bavaria Sailing Cruiser 56 по Програмата за развитие на селските райони 2007-2013 г. по мярка 4.1. „Развитие на рибарските области“, подмярка 4.1А „Финансова подкрепа за прилагане на местните стратегии за развитие и покриване на текущите разходи на рибарските групи за обогатяване на туристическите атракции в територията на рибарската област на местната инициативна рибарска група“ на стойност 342 643,16 лева е извършена проверка на място от служители на Държавен фонд „Земеделие“. При проверката експертите са установили, че инвестицията – ветроходна яхта и заявеното оборудване не са налични. Инициирана е допълнителна проверка и със съдействие на дирекция АФКОС-МВР е изискана справка от Главна дирекция „Гранична полиция“ за движението на яхтата. Установено е, че същата е излизала извън акваторията на зоната, описана в бизнес плана по проекта и с нея са извършвани дейности извън декларираните от кандидата. От ДФЗ е регистрирана нередност, инициирана е процедура за отказ за предоставяне на БФП в размер на 342 643, 16 лв. По случая е сигнализирана Прокуратурата на Република България.